**KENYATAAN MEDIA**

**UNIT PENERAJU AGENDA BUMIPUTERA (TERAJU)**

**25 SEPTEMBER 2020**

**“TERAJU PERUNTUKKAN RM47.5JUTA TINGKAT PRODUKTIVITI DAN KUALITI HIDUP RAKYAT SABAH”**

**Tuaran, SABAH - 25 September 2020**: Unit Peneraju Agenda Bumiputera (TERAJU) telah memperuntukkan sejumlah RM47.5juta bagi melaksanakan program Dana Pembangunan Usahawan Bumiputera (DPUB) di Sabah sejak tahun 2015. Sehingga kini, sebanyak RM34.6juta daripadanya telah disalurkan kepada rakan kolaborasi seperti agensi kerajaan negeri dan agensi pelaksana yang melibatkan 10,373 peserta dan telah mencipta 700 peluang pekerjaan baharu.

Menurut Menteri Di Jabatan Perdana Menteri (Tugas-Tugas Khas), Datuk Seri Mohd Redzuan Yusof, “Kerajaan berharap ia mampu menaiktaraf kehidupan komuniti Bumiputera terutamanya golongan B40 di kawasan luar bandar selari dengan agenda Wawasan Kemakmuran Bersama 2030 (“WKB 2030”). Matlamat utama WKB 2030 adalah untuk membolehkan rakyat Malaysia secara keseluruhannya dapat mengecapi taraf hidup selesa atau “*decent standard of living*” menjelang tahun 2030.”

Katanya lagi, “WKB 2030 menetapkan tiga objektif utama, iaitu Pembangunan untuk Semua, Menangani Jurang Kekayaan dan Pendapatan serta Negara Bersatu, Makmur dan Bermaruah.”

Beliau berkata demikian ketika melancarkan program “*Innovation for Community”* - “INNO4C: Oyster Scale Up Project” di bawah program DPUB Sabah 2019. Seramai 30 pengusaha dan penternak tiram dari golongan B40 dari dua lokasi di Tuaran dilantik bagi menjayakan program ini.

Menerusi program ini, para peserta bakal dibimbing oleh Universiti Sains Malaysia (USM) sebagai organisasi pelaksana yang akan menyediakan latihan, memindahkan kemahiran dan pengetahuan, menguruskan bantuan kewangan dan membekalkan fasiliti. Ia bertujuan meningkatkan pendapatan dan menaiktaraf kualiti kehidupan peserta terlibat selain diharap dapat merancakkan aktiviti ekonomi komuniti setempat.

Dalam majlis tersebut, seramai 15 pengusaha tiram Bumiputera dari Kampung Penimbawan dipilih dan menerima sijil lantikan bagi menjayakan program ini. Turut hadir dalam majlis tersebut adalah Ketua Pegawai Eksekutif TERAJU, Tn Hj Md Silmi bin Abd. Rahman. Beliau turut memaklumkan, 15 lagi adalah peserta yang dilantik adalah daripada Kampung Lentuong, di Teluk Ambong.

Menurut Md. Silmi, program ini merupakan satu lagi usaha dan komitmen Kerajaan Persekutuan dalam membantu komuniti setempat khususnya para pengusaha tiram dalam misi merakyatkan TERAJU di negeri di bawah bayu itu.

“TERAJU akan terus membantu golongan berpendapatan rendah (B40) bukan hanya di bandar, malah di kawasan pedalaman menerusi kerjasama dengan Yayasan Sabah dan Jabatan Perikanan Sabah berteraskan keterbukaan, keterangkuman dan kesaksamaan. Ia bagi menangani jurang ekonomi antara kumpulan pendapatan, etnik, pembangunan wilayah dan rantaian bekalan untuk membela serta meningkatkan keupayaan semua rakyat supaya tiada yang ketinggalan.” katanya lagi.

“INNO4C: Oyster Scale Up Project” memerlukan peserta yang terdiri daripada golongan belia dan pesara itu melaksanakan kerja-kerja infrstruktur dalam tempoh 24 bulan dana diluluskan, mendapatkan pengesahan dan sijil Skim Pensijilan Makanan Selamat Tanggungjawab Industri (MeSTI) atau Sijil Halal Jabatan Kemajuan Islam Malaysia (JAKIM).

Tambahnya lagi, “Diharapkan inisiatif ini akan memberi manfaat kepada penduduk Sabah dan belia khususnya dengan pewujudan peluang pekerjaan baharu agar mereka terus proaktif dan meningkatkan produktiviti selain terlibat dalam pembangunan ekosistem rantaian bekalan.”

Selain itu, DPUB bertujuan meningkatkan pendapatan dan kuasa pembeli golongan miskin dan isi rumah berpendapatan rendah, melonjakkan ekonomi luar bandar dan menggalakkan keusahawanan.

**~ TAMAT ~**

[***MENGENAI TERAJU***](http://www.teraju.gov.my/?lang=en)

*TERAJU, Unit Peneraju Agenda Bumiputera ditubuhkan pada tahun 2011 oleh Jabatan Perdana Menteri sebagai unit strategik yang berperanan untuk meneraju, memacu dan menyelaras penyertaan Bumiputera dalam ekonomi negara.*

*TERAJU dipacu berdasarkan lima teras di bawah Hala Tuju Transformasi Ekonomi Bumiputera 2.0 (BETR 2.0) – iaitu, memperkukuhkan modal insan, menggalakkan pekerjaan dan pendapatan bernilai tinggi, meningkatkan saham Bumiputera dan nilai ekuiti korporat, memperkukuh keusahawanan, serta meningkatkan pemilikan aset bukan kewangan.*

*Selain daripada sudut ekonomi, TERAJU juga berperanan dalam aspek kesejahteraan hidup seperti pendidikan, kesihatan, sosial dan budaya, hidup dalam persekitaran yang selesa dan dinamik, serta mengangkat martabat Bumiputera ke tahap yang lebih tinggi dengan penerapan aspek sosial melalui Transformasi Kesejahteraan Bumiputera (TKB).*

|  |
| --- |
| Untuk maklumat lanjut, sila hubungi: Mohd Sharkawi Mohd SalehuddinPengurus Komunikasi Korporat,Unit Peneraju Agenda Bumiputera (TERAJU)Aras 5, Menara Surian, No. 1, Jalan PJU7/3Mutiara Damansara, 47810 Selangor Darul EhsanT: +603 7839 8000 | F: +603 7839 100 | M: 012 400 7622E: mohd.sharkawi@teraju.gov.my | W: [www.teraju.gov.my](http://www.teraju.gov.my/) |